Subject: Uus toetus aitab arendada ringmajanduse ärimudeleid
From: Kadri Laube <[email-masked]>
Date: Tue, 26 Nov 2024 06:15:19 +0000

Kliimaministeerium
Pressiteade
26.11.2024

Uus toetus aitab arendada ringmajanduse ärimudeleid

Kliimaministeerium töötas välja toetuse ringmajanduse ärimudelite arendamiseks, mis aitab muuta Eesti ettevõtete tooteid ja teenuseid keskkonnasõbralikumaks.

“Ringmajanduse ärimudelite toetus aitab panustada jäätmereformi elluviimisesse. Jäätmete parema liigiti kogumise abil saame uuele ringile suunata rohkem ressurssi ning see loob eeldused uute tööstuste ja investeeringute tekkeks,” sõnas taristuminister Vladimir Svet.

„Ettevõtjad saavad uue toetuse abil oma ärimudeleid ümber kujundada selliselt, et tooted püsiksid kauem kasutuses, eelistataks rohkem jagamislahendusi ning juba tekkinud jäätmed jõuaksid uuesti kasutusse. Jäätmete ja tootmisjääkide nutikas taaskasutamine loob ettevõtetele konkurentsieeliseid läbi keskkonnajalajälje vähendamise, samuti annab võimaluse luua kõrgema lisandväärtusega töökohti,“ lisas minister.

Toetuse abil saab arendada tooteid ringmajanduse põhimõtetest lähtuvalt, leida biotoorainele ringseid kasutusviise, luua erinevate toodete jagamislahendusi ja arendada paranduskeskuseid. Samuti antakse toetust tööstussümbioosi lahendusteks, kus ühe ettevõtte tootmise kõrvalsaadused kasutab ära teine ettevõte.

Investeeringuteks eraldatakse kokku 4,5 miljonit eurot Euroopa Liidu ühtekuuluvusfondist. Detsembris avaneva vooru eelarve on 2 miljonit eurot ja maksimaalne toetus ühe projekti kohta küündib ligi 48 protsendini, sõltudes ettevõtte asukohast ja suurusest. Ühe projekti maksimaalne toetussumma on ligi 100 tuhat eurot.

Taotleja saab olla äriühing, ettevõtjast kohalik omavalitsus või selle hallatav asutus, kohalike omavalitsuste liit, mittetulundusühing või sihtasutus.

Keskkonnainvesteeringute Keskus (KIK) avab taotlusvooru hiljemalt 16. detsembril. Täpsema taotlemisinfo avaldab KIK oma kodulehel<https://kik.ee/et/toetatavad-tegevused/ringmajanduspohised-tootmis-ja-tarbimismudelid>.

Kliimaministeerium investeerib jäätmereformi läbiviimiseks ringmajandusse erinevate toetustega kokku üle 100 miljoni euro, mis on pärit Euroopa Liidu ühtekuuluvusfondist. Jäätmereformiga saab lähemalt tutvuda Kliimaministeeriumi kodulehel.<https://kliimaministeerium.ee/jaatmereform>

Lugupidamisega

Kadri Laube
Kommunikatsiooninõunik
Kliimaministeerium
58851103